# **Оснивање Савета за развој и сарадњу са цивилним друштвом**

## **Увод**

На предлог Министарства за људска и мањинска права и друштвени дијалог Влада Републике Србије је током 2022. године усвојила Стратегију за стварање подстицајног окружења за развој цивилног друштва у Републици Србији за период 2022-2030. године (у даљем тексту: Стратегија), као и Акциони план за спровођење Стратегије за стварање подстицајног окружења за развој цивилног друштва у Републици Србији за период од 2022-2030. године, за период 2022-2023. године (у даљем тексту: Акциони план).

Стратегијом је предвиђено оснивање Савета за сарадњу и развој цивилног друштва Владе Републике Србије (у даљем тексту: Савет) као једног од важних институционалних механизама сарадње јавног и цивилног сектора који представља један од могућих модела структурираног дијалога Владе и организација цивилног друштва (у даљем тексту: ОЦД). У пратећем Акционим плану за спровођење Стратегије једна од активности у оквиру Посебног циља 1: Обезбеђење већег укључивања цивилног сектора у процес доношења одлука на свим нивоима власти је активност 1.1.1. Образовање Савета за сарадњу и развој цивилног друштва и одржавање редовних састанака.

Министарства за људска и мањинска права и друштвени дијалог (у даљем тексту: Министарство) је ценећи значај формирања Савета као новог механизма за сарадњу јавних власти са цивилним друштвом у циљу стварања подстицајног окружења за развој цивилног друштва, одлучило да процес избора чланова/ица Савета буде јаван и транспарентан. Министарство очекује да у процесу јавних консултација са ОЦД дође до најбољег и најоптималнијег модела за оснивање Савета. Структура чланства у Савету треба да буде таква да се исти састоји од једнаког броја представника органа државне управе и представника организација цивилног друштва, или таква да представници организација цивилног друштва буду у већини. Представници организација цивилног друштва бирају се на предлог цивилног сектора.

Министарство је током прошле године одржало два састанка са ОЦД које су активне у стварању подстицајног окружења за развој цивилног друштва са циљем да се добије иницијални предлог за разматрање. Добијени предлог ОЦД Министарство је размотрило и упоредило са другим моделима Савета који су формирани и делују у другим државама у нашем региону. На тај начин настао је иницијални Предлог за оснивање Савета за сарадњу и развој цивилног друштва. У 2023. години Министарство је наставило консултативни процес одржавањем презентација Предлога ОЦД у Новом Саду, Београду и Нишу и о објављивањем Јавног позива за ОЦД да дају своје писане коментаре до 10. марта 2023. године. Овај документ представља Предлог за оснивање Савета након завршених консултација.

***Предлог:***

# **Оснивање Савета за развој и сарадњу са цивилним друштвом**

### **Мандат/Надлежности**

Савет је саветодавно тело Владе за унапређење сарадње, дијалога и стварање подстицајног окружења за развој цивилног друштва у Србији.

Савет је надлежан за:

* Праћење и анализу стања и давање предлога за побољшање, везано за: (I) Слобода удруживања и слобода окупљања; II) Слобода изражавања; (III) Укључивање грађана у процес доношења одлука, IV) транспарентност и приступ информацијама V) Правни оквир за деловање организација (правни и финансијски оквир деловања); (VI) Финансирање из јавних средстава; (VII) Филантропија; (VIII) Пружање услуга; (IX) Волонтирање, неформално образовање и грађански активизам.
* Праћење имплементације Стратегије и имплементације пратећих Акционих планова;
* Праћење и анализу јавних политика које се односе и утичу на подстицајно окружење за развој цивилног друштва;
* Праћење укључености ОЦД-а у процесе креирања јавних политика путем разматрања извештаја о спроведеним консултацијама од стране органа државне управе и давање препорука за унапређење стандарда и праксе процеса консултација са заинтересованим странама;
* Заузимање ставова и давање препорука/мишљења о предлозима закона, стратегија, програма и других правних аката који се односе и утичу на подстицајно окружење и деловање цивилног друштва (укључујући и израду пописа и прегледа свих прописа који утичу на рад ОЦД и идентификовање потреба за изменама прописа и прегледа и њиховом применом;
* Разматрање и заузимање ставова о актуелним питањима која се односе на деловање цивилног друштва и заштиту људска права[[1]](#footnote-1);
* Разматра Годишњи збирни извештај за Владу о утрошку средстава која су као подршка програмским активностима обезбеђена и исплаћена удружењима и другим организацијама цивилног друштва из средстава буџета Републике Србије;
* Праћење и анализирање/разматрање извештаја међународних и домаћих организација везаних за подстицање окружења за развој цивилног друштва, у делу у коме су релевантни за рад Савета[[2]](#footnote-2);
* Планира и усваја годишњи план рада Савета за сваку годину;
* Припрему, разматрање и усвајање годишњег извештаја о раду Савета.

## **Структура Савета**

Како би се показала отвореност Владе према ОЦД и показале намере за развој дијалога и међусобног поверења, препоручује се да број чланова буде једнак или, као што је случај у већини земаља из региона да број чланова из реда ОЦД буде бројнији од представника државне управе.

Предлог је да укупан број чланова Савета буде 18/20, од чега 10/11 представника ОЦД, 8/9 представника ОДУ.

Савет има 18/20 чланова:

* 10/11 из редова ОЦД које имају стручност, искуство и познавању подстицајног окружења за развој цивилног друштва, а посебно у једном/два/три или више подручја и тема које су наведене као примарне у мандату Савета: (I) Слобода удруживања и слобода окупљања; II) Слобода изражавања; (III) Укључивање грађана у процес доношења одлука, IV) транспарентност и приступ информацијама V) Правни оквир за деловање организација (правни и финансијски оквир деловања); (VI) Финансирање из јавних средстава; (VII) Филантропија; (VIII) Пружање услуга; (IX) Волонтирање, неформално образовање и грађански активизам.
* 8/9 чланова из реда органа државне управе који су доносиоци одлука на високом нивоу (државни секретари):

Орган државне управе надлежан за сарадњу са цивилним друштвом;

Орган државне управе надлежан за државну управу и локалну самоуправу;

Орган државне управе надлежан за културу;

Орган државне управе надлежан за унутрашње послове;

Орган државне управе надлежан за финансије;

Орган државне управе надлежно за рад и социјалну заштиту;

Орган државне управе надлежан за информисање;

Републички секретаријат за јавне политике;

Републички секретаријат за законодавство.

Алт.1 формулација: У раду Савета без права гласа могу учествовати следеће институције: Орган државне управе надлежан за привреду, Орган државне управе надлежан за послове правосуђа, Орган државне управе надлежан за заштиту потрошача, Орган државне управе надлежан за послове здравља, Орган државне управе надлежан за образовање, Орган државне управе надлежан за европске интеграције, Агенција за привредне регистре, Агенција за квалификације, Канцеларију за ИТЕ, и друге.

Алт. 2 формулација: У рад Савета могу се позвати и спољни сарадници, посебно стручњаци из области развоја цивилног друштва, као и представници надлежних органа државне управе, али без права доношења одлука.

Како би обезбедили бољу територијалну заступљеност, најмање два представника ОЦД морају бити из организације која има седиште ван Града Београда.

Када је у питању процес доношења одлука Савета, требало би тежити да се све одлуке доносе консензусом чланова/ица. У одређеним ситуацијама може се користити гласање. У том случају одлуке се доносе већином гласова. У случају парног броја гласова, одлучујући је глас председника савета који је представник ОЦД.

## **Начин избора чланова Савета**

Јавни позив за предлагање чланова и заменика чланова Савета који објављује Министарство за људска и мањинска права и друштвени дијалог (у даљем тексту: Министарство), мора садржати најмање:

- основне информације о Савету;

- сврху одабира представника;

- податке о броју представника;

- назнаку свих услова које ОЦД морају испунити како би учествовали у поступку;

- назнаку свих услова које кандидат за члан мора испунити;

- обавештење да Министарство може захтевати додатна појашњења, или пропратне документе у поступку, ако је потребно, како би се проверило јесу ли услови за учешће у поступку испуњени односно за осигурање исправности спровођења поступка;

- начин подношења захтева за учешће у поступку пријаве путем пријавног обрасца;

- контакти за додатне информације о поступку, и сл.

Јавни позив садржи и остале информације које су прописане Смерницама за укључивање организација цивилног друштва у радне групе за израду предлога докумената јавних политика и нацрта, односно предлога прописа.

***Критеријуми за организације цивилног друштва***

Организације које номинирају кандидате за чланство у Савету истовремено номинирају и њихове заменике.

Свако удружење или Савез удружења може да истакне само једног кандидата за члана и заменика члана Савета. У супротном кандидатура се сматра неважећом.

Заменици чланова из редова ОЦД морају испуњавати исте критеријуме као и чланови.

Да би могле предложити кандидате за чланове/ице и заменици чланове/ице Савета, организације цивилног друштва морају задовољити следеће услове:

1. регистроване су у складу са одредбама Закона о удружењима и Закона о задужбинама и фондацијама пет године пре објаве јавног позива;
2. у Статуту имају утврђене делатности и циљеве у једном или више подручја која су део мандата Савета;
3. да су организације уредно подносиле финансијске извештаје Агенцији за привредне регистре (АПР) у последњих пет година;
4. Имају потписане изјаве од још 5 других организација да подржавају организацију, кандидата за члана/ице и за заменика члана/ице;

Додатно, потребно је да:

1. деловање ОЦД буде усмерено према јавности и интересима заједнице - обухвата интересе различитих група грађана и циљних група на националном или локалном нивоу које су обухваћене мандатом Савета.
2. располажу организационим и људским капацитетима за координацију активности;
3. имају искуство и капацитет за заговарање у једаном/две/три, или више подручја, која су главни мандат Савета: (I) Слобода удруживања и слобода окупљања; II) Слобода изражавања; (III) Укључивање грађана у процес доношења одлука, IV) транспарентност и приступ информацијама V) Правни оквир за деловање организација (правни и финансијски оквир деловања); (VI) Финансирање из јавних средстава; (VII) Филантропија; (VIII) Пружање услуга; (IX) Волонтирање, неформално образовање и грађански активизам.
4. да су у претходне пет године (1 јануар 2018 - 31 март 2023) спровеле истраживања, израдиле анализе/предлог јавне политике, или реализовале пројект/е на националном или локалном нивоу усмерене на унапређење стања у подручјима који су главни мандат Савет и Стратегије за стварање подстицајног окружења за развој цивилног друштва;
5. да су у последњих пет година (1. јануар 2018. – 3.1 март 2023.) биле чланице мреже, или асоцијације ОЦД-а, или реализовали пет или више пројеката у сарадњи с другим организацијама;
6. Да су у последњих пет година (1. јануар 2018. – 31. март 2023.) учествовале у активностима за мониторинг или заступање за унапређење подстицајног окружења цивилног друштва на националном или локалном нивоу.

***Критеријуми за кандидате за чланове/ице и заменици чланове/ице***

Кандидати предложени за чланове/ице и заменици чланове/ице Савета морају испуњавати следеће услове:

1. да су пунолетни држављани Републике Србије, или су пунолетна лица са пребивалиште у Републике Србије;
2. поседују најмање седам година радног или волонтерског искуства у цивилном друштву;
3. имају експертизу о питањима цивилног друштва у један/два/три или више главних тема/мандата Савета и циљева Стратегије (број реализованих пројеката; објављене публикације; учешће у радним групама; иницирање и учешће у процесу заговарања, и слично);
4. чланови су домаћих и међународних стручних, саветодавних и професионалних организација, удружења и тела;
5. нису функционери или државни службеници у органу државне управе, служби Владе или јавној агенцији, односно функционери или службеници у органу аутономне покрајине или јединице локалне самоуправе.

Пријаве кандидата се достављају путем обрасца доступног на страницама Министарства. Пријаву шаље ОЦД која номинује кандидата за чланове/ице и заменици чланове/ице, заједно са свим додатним документима о организацији.

Приликом пријаве, организације морају приложити:

* Испуњеност критеријума 1, 2 и 3 за ОЦД провериће Комисија увидом у регистре које води Агенција за привредне регистре и други надлежни органи.
* Профил организације који ће садржавати: визију, мисију и циљеве, главне активности и за последњих пет година доставити: кратак опис завршених пројеката и активни линкови који потврђују реализацију пројеката, листу публикација везаних за теме/мандат савета, листу учешћа у радним групама, листу за чланство и учешће у домаћим и међународним мрежама/асоцијацијама, информације о организационој структури и друге информације које могу бити од значаја за рад Савета;
* Информацију о броју запослених и приказ организационе структуре, и доступни технички капацитети (канцеларијски простор за рад, средства за рад и сл.)
* Препоруке за организацију и предложене кандидате за члана/ица и заменика члана/ица од других пет (5) организација.

Пратећа документа за кандидате за чланове/ице и заменици чланове/ице:

* биографија кандидата са референцама о активностима наведеним у критеријумима, као и сажетак биографије који ће бити објављен током гласања;
* план рада и начина на који ће номиновани представник (члан/ица и заменик члан/ица) реализовати доприносе у раду Савета;
* писмена потврда о активном раду кандидата (професионалном, или волонтерском) у цивилном друштву у посљедњих седам година, потписана од стране организације(а) која је номиновала кандидата (за чланове/ице и заменици чланове/ице) или других организација (претходно искуство);
* мотивационо писмо кандидата (члан/ица и заменик члан/ица) са референцама на приоритетна питања од интереса за подстицајно окружење за развој цивилног друштва и план за комуникацију са осталим ОЦД.

Министарство ће извршити проверу критеријума и увид у све пријаве у складу са контролном листом, који садржи све критеријуме, и установити да ли је подносилац доставио сажетке пројеката, информације о анализама, достављени линкови као потврда за пројекте, истраживања, публикације. али и то да ли је наведено искуство релевантно за подручја која се односе на мандат Савета. У случају да кандидат није испунио критеријуме Министарство даје образложење. Контролне листе са критеријумима се потом јавно објављују заједно са осталом документацијом која је везана за изборни процес.

Министарство све важеће кандидатуре објављује на својим интернет страницом и позивам организације да гласају за једног кандидата и његовог заменика, и објављују се и неважеће номинације.

Одређује се рок од 8 дана за приговоре, где свака организација која је пријавила свог кандидата и заменика кандидата има право да уложи приговор и добије образложење зашто је њена пријава одбијена. Такође, све организације које су узеле учешће у процесу кандидовања, укључујући све организације које су пријавиле свог кандидата, или дале подршку номинацији кандидата друге организације, имају право да траже увид у документацију за било коју кандидатуру, и да уложе приговор и добију образложење зашто је нека организација прихваћена и објављена на листи као валидна или зашто је одбијена.

Кандидати морају бити унапред обавештени да ће им се сажетак биографије објавити на интернет страници Министарства.

Свака организација гласа само за једаног чланa/ицу и заменикa чланa/ица.

Формалне мреже и савези, као и сва остала удружења имају по један глас.

Организације које су предложиле своје кандидате не могу гласати за своје кандидате.

Организације које су подржале кандидате (дали писма подршке) других организација могу гласати за исте.

Десет кандидата који добију највише гласова се предлажу за именовање за чланова Савета. Уколико међу првих десет изабраних представника ОЦД нема представника организације ван Београда, у том случају ће се активирати механизам да се у Савет укључе прва два најбоље рангирана представника који долазе из организације ван Града Београда, а неће ући у Савет девети и десети рангирани након гласања.

**Трајање мандата**

Мандат чланова/ице Савета траје пет године. Сваки члан/ица и заменк члан/ица има право на ре-избор (највише два узастопна).

Мандат чланова Савета почиње да тече даном именовања од стране Владе.

Чланови Савета могу поднети оставке. Оставка се подноси у писаној форми председнику Савета, а затим Министарство врши избор за новог члана Савета на начин прописан Одлуком и Пословником о раду Савета.

**Организациона и финансијска подршка**

Стручне и административне послове за Савет обавља Министарство за људска и мањинска права друштвен дијалог.

Чланови Савета не примају накнаду за рад у Савету, али имају право на накнаду путних трошкова насталих учешћем у раду Савета.

**Јавност рада Савета.**

Став Министарства је да рад Савета треба да буде јаван. Начин рада ближе ће се регулисати Пословником о раду Савета. Најчешћа регионална пракса је да материјали о којима се расправља на седницама Савета, као и јавна саопштења, извештаји, одлуке и друга документација објављују се на интернет страници Министарства. Такође, начинима на који се о седницама и раду Савета јавност обавештава (на пример: позивом новинара на седницу, одржавање конференције за медије, и др.) потребно је прецизирати Пословником о раду Савета.

**Број седница и начин сазивања.**

Министарство предлаже динамику рада Савета од најмање четири седнице годишње, односно једну у три месеца. Процедура сазивања ванредних седница биће дефинисана пословником рада Савета.

**Пословник**

Савет доноси Пословник о раду којим се уређују права и обавезе чланова Савета, избор, права и обавезе председника Савета и заменика председника Савета, припрема и начин сазивања седнице, ток седнице и начин одлучивања, затим питања финансијске и организационе подршке раду Савета, као и критеријуми и поступак за кандидатуру и избор чланова и заменика чланова Савета из реда организација цивилног друштва, и друга питања организације и рада Савета.

1. Питања везана за начин сазивања ванредних седница биће дефинисани са Пословником рада Савета. [↑](#footnote-ref-1)
2. Као што су: Европске смернице за развој цивилног друштва у ИПА земљама, УСАИД Индекс одрживости, Матрице за подстицајно окружење за развој цивилног друштва итд. [↑](#footnote-ref-2)